LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS TURTO IR VERSLO VERTINIMO PAGRINDŲ ĮSTATYMO ĮGYVENDINIMO

1999 m. gruodžio 13 d. Nr. 1389

Vilnius

Vadovaudamasi Lietuvos Respublikos turto ir verslo vertinimo pagrindų įstatymo (Žin., 1999, Nr. 52–1672) 2, 15 straipsniais ir 30 straipsnio 2 bei 3 dalimis, Lietuvos Respublikos Vyriausybė nutaria:

1. Įgalioti Finansų ministeriją:

1.1. nustatyti turto vertintojų, turinčių Lietuvos Respublikos turto ir verslo vertinimo pagrindų įstatymo įsigaliojimo dieną galiojančius turto vertintojų kvalifikacijos pažymėjimus, peratestavimo tvarką;

1.2. nustatyti turtą vertinančių įmonių kvalifikacijos atestatų, suteikiančių teisę verstis turto vertinimo veikla, įsigijimo tvarką.

2. Nustatyti, kad turtą vertinančių įmonių minimalus civilinės atsakomybės draudimo sumos dydis – 100 procentų pajamų, gautų už turto vertinimą nuo praėjusio ataskaitinio laikotarpio, bet ne mažesnis kaip 50 tūkst. litų.

3. Iš dalies pakeisti Lietuvos Respublikos Vyriausybės 1996 m. vasario 14 d. nutarimą Nr. 244 „Dėl Turto vertinimo metodikos“ (Žin., 1996, Nr. 16–426):

3.1. išdėstyti preambulę taip:

„Siekdama, kad Lietuvos Respublikoje būtų diegiama ir plėtojama turto vertės nustatymo sistema, pagrįsta turto vertės nustatymo principais, Lietuvos Respublikos Vyriausybė nutaria:“;

3.2. patvirtintos nurodytuoju nutarimu Turto vertinimo metodikos 5 punktą išdėstyti taip:

„5. Turtas vertinamas Lietuvos Respublikos turto ir verslo vertinimo pagrindų įstatymo (Žin., 1999, Nr. 52–1672) 5 straipsnyje nurodytais atvejais“.

4. Iš dalies pakeisti Bankrutuojančių ir bankrutavusių įmonių turto pardavimo viešose varžytynėse nuostatus, patvirtintus Lietuvos Respublikos Vyriausybės 1997 m. spalio 1 d. nutarimu Nr. 1074 „Dėl Bankrutuojančių ir bankrutavusių įmonių turto pardavimo viešose varžytynėse nuostatų patvirtinimo“ (Žin., 1997, Nr. 91–2281), ir išdėstyti 9 punktą taip:

„9. Varžytynėse parduodamas bankrutuojančios ar bankrutavusios įmonės ar banko turtas turi būti įvertintas vadovaujantis Lietuvos Respublikos turto ir verslo vertinimo pagrindų įstatymu (Žin., 1999, Nr. 52–1672). Pradinę įmonės turto pardavimo kainą tvirtina kreditorių susirinkimas (likvidavimo komisija). Pradinę banko turto pardavimo kainą tvirtina bankroto bylą nagrinėjantis teismas“.

5. Iš dalies pakeisti Privatizavimo objektų parengimo privatizuoti tvarką, patvirtintą Lietuvos Respublikos Vyriausybės 1997 m. gruodžio 18 d. nutarimu Nr. 1427 „Dėl Privatizavimo objektų parengimo privatizuoti tvarkos patvirtinimo“ (Žin., 1997, Nr. 117–3023), ir išdėstyti 11 punktą taip:

„11. Privatizavimo objektas vertinamas vadovaujantis Lietuvos Respublikos valstybės ir savivaldybių turto privatizavimo įstatymu, Lietuvos Respublikos turto ir verslo vertinimo pagrindų įstatymu (Žin., 1999, Nr. 52–1672) ir Turto vertinimo metodika, patvirtinta Lietuvos Respublikos Vyriausybės 1996 m. vasario 14 d. nutarimu Nr. 244 „Dėl Turto vertinimo metodikos“ (Žin., 1996, Nr. 16–426)“.

6. Iš dalies pakeisti Lietuvos Respublikos Vyriausybės 1998 m. birželio 16 d. nutarimą Nr. 726 „Dėl Lietuvos Respublikos akcinių bendrovių įstatymo 10 ir 45 straipsnių nuostatų įgyvendinimo“ (Žin., 1998, Nr. 57–1595) ir išdėstyti 1 punktą taip:

„1. Nustatyti, kad reorganizuojant akcines bendroves ar uždarąsias akcines bendroves (toliau vadinama – bendrovės) jungimo ar skaidymo būdu kiekvienos reorganizuojamos bendrovės turtas turi būti įvertintas vadovaujantis Lietuvos Respublikos turto ir verslo vertinimo pagrindų įstatymu (Žin., 1999, Nr. 52–1672) ir Turto vertinimo metodika, patvirtinta Lietuvos Respublikos Vyriausybės 1996 m. vasario 14 d. nutarimu Nr. 244 „Dėl Turto vertinimo metodikos“ (Žin., 1996, Nr. 16–426). Kai reorganizuojant bendrovę keičiama jos rūšis ar statusas, bendrovės turtas vertinamas šiame punkte nurodytųjų norminių aktų nustatyta tvarka (jeigu turto vertinimo reikalauja akcininkai paprasta balsų dauguma)“.

7. Iš dalies pakeisti Priverstinai valstybės išperkamų nekilnojamųjų kultūros vertybių ar atlygintinai savivaldybės nuosavybėn paimamų statinių nustatymo tvarką, patvirtintą Lietuvos Respublikos Vyriausybės 1998 m. rugpjūčio 12 d. nutarimu Nr. 1023 „Dėl Priverstinai valstybės išperkamų nekilnojamųjų kultūros vertybių ar atlygintinai savivaldybės nuosavybėn paimamų statinių nustatymo tvarkos patvirtinimo“ (Žin., 1998, Nr. 73–2117), ir išdėstyti 7 punktą taip:

„7. Savivaldybės nuosavybėn paimamo statinio vertė nustatoma savivaldos vykdomosios institucijos ir savininko susitarimu. Šalių pageidavimu statinys įkainojamas vadovaujantis Lietuvos Respublikos turto ir verslo vertinimo pagrindų įstatymu (Žin., 1999, Nr. 52–1672)“.

8. Iš dalies pakeisti Mokesčio mokėtojų atsiskaitymo su valstybės (savivaldybės) biudžetu ir fondais bei Valstybinio socialinio draudimo fondo biudžetu akcijomis ir turtu tvarką, patvirtintą Lietuvos Respublikos Vyriausybės 1998 m. spalio 13 d. nutarimu Nr. 1218 „Dėl mokesčio mokėtojų atsiskaitymo su valstybės (savivaldybės) biudžetu ir fondais bei Valstybinio socialinio draudimo fondo biudžetu akcijomis ir turtu tvarkos“ (Žin., 1998, Nr. 91–2520), ir išdėstyti 22 punkto antrąją pastraipą taip:

„Perduodamas turtas įvertinamas pagal turto vertės nustatymo principus ir tvarką, nustatytus Lietuvos Respublikos turto ir verslo vertinimo pagrindų įstatyme (Žin., 1999, Nr. 52–1672) ir Turto vertinimo metodikoje, patvirtintoje Lietuvos Respublikos Vyriausybės 1996 m. vasario 14 d. nutarimu Nr. 244 „Dėl Turto vertinimo metodikos“ (Žin., 1996, Nr. 16–426)“.

9. Pripažinti netekusiais galios:

9.1. Lietuvos Respublikos Vyriausybės 1995 m. kovo 28 d. nutarimą Nr. 440 „Dėl turto vertės nustatymo“ (Žin., 1995, Nr. 29–652);

9.2. Lietuvos Respublikos Vyriausybės 1995 m. birželio 23 d. nutarimą Nr. 895 „Dėl Turto vertintojų atestacijos komisijos nuostatų patvirtinimo“ (Žin., 1995, Nr. 54–1343);

9.3. Lietuvos Respublikos Vyriausybės 1996 m. sausio 8 d. nutarimą Nr. 38 „Dėl Lietuvos Respublikos Vyriausybės 1995 m. birželio 23 d. nutarimo Nr. 895 „Dėl Turto vertintojų atestacijos komisijos nuostatų patvirtinimo“ dalinio pakeitimo“ (Žin., 1996, Nr. 4–97);

9.4. Lietuvos Respublikos Vyriausybės 1996 m. vasario 7 d. nutarimą Nr. 225 „Dėl Lietuvos Respublikos Vyriausybės 1995 m. kovo 28 d. nutarimo Nr. 440 „Dėl turto vertės nustatymo“ dalinio pakeitimo“ (Žin., 1996, Nr. 14–374);

9.5. Lietuvos Respublikos Vyriausybės 1997 m. gegužės 12 d. nutarimą Nr. 458 „Dėl Lietuvos Respublikos Vyriausybės 1995 m. kovo 28 d. nutarimo Nr. 440 „Dėl turto vertės nustatymo“ dalinio pakeitimo“ (Žin., 1997, Nr. 42–1035);

9.6. Lietuvos Respublikos Vyriausybės 1998 m. gegužės 22 d. nutarimą Nr. 622 „Dėl regioninių šilumos tiekimo specialios paskirties akcinių bendrovių turto vertinimo“ (Žin., 1998, Nr. 49–1344);

9.7. Lietuvos Respublikos Vyriausybės 1998 m. rugsėjo 28 d. nutarimą Nr. 1158 „Dėl Lietuvos Respublikos Vyriausybės 1995 m. kovo 28 d. nutarimo Nr. 440 „Dėl turto vertės nustatymo“ dalinio pakeitimo“ (Žin., 1998, Nr. 85–2381).

MINISTRAS PIRMININKAS	ANDRIUS KUBILIUS

FINANSŲ MINISTRAS	VYTAUTAS DUDĖNAS